ಸರಳ ಕ್ರಿಸ್ಮಸ್: ಚರ್ಚ್ಗಳಲ್ಲಿ ಜನಜಂಗುಳಿ ಬೆಂಗಳೂರು: ನಗರದಾದ್ಯಂತ ಸರಳವಾಗಿ ಕ್ರಿಸ್ತನ ಜನುಮದಿನವನ್ನು ಶುಕ್ರವಾರ ಆಚರಿಸಲಾಯಿತು. ಕ್ರಿಸ್ಮಸ್ ಹಿಂದಿನ ದಿನ ಮಧ್ಯರಾತ್ರಿ ಚರ್ಚ್ಗಳಲ್ಲಿ ಮಿಡ್ನೈಟ್ ಮಾಸ್ ಸಾಮೂಹಿಕ ಪ್ರಾರ್ಥನೆ ಮಾಡಲಾಗುತ್ತದೆ. ಆದರೆ, ಈ ಬಾರಿ ಬಿಷಪ್ ಅವರ ಸೂಚನೆ ಮೇರೆಗೆ ಕೆಲವು ಚರ್ಚ್ಗಳಲ್ಲಿ ಮಿಡ್ ನೈಟ್ ಮಾಸ್ ಆಚರಿಸಲಿಲ್ಲ. ಸರಳವಾಗಿ ಏಸುವನ್ನು ಬರಮಾಡಿಕೊಂಡು, ಶುಕ್ರವಾರ ಬೆಳಿಗ್ಗೆ ಪ್ರಾರ್ಥನೆ ಸಲ್ಲಿಸಲಾಯಿತು. ಪ್ರಾರ್ಥನೆ ಸಲ್ಲಿಸಲು ಚರ್ಚ್ಗಳಿಗೆ ಹೆಚ್ಚಿನ ಸಂಖ್ಯೆಯಲ್ಲಿ ಜನರು ಭೇಟಿ ನೀಡಿದರು. ಇದರಿಂದ ಚರ್ಚ್ಗಳಲ್ಲಿ ಜನಜಂಗುಳಿ ಕಂಡುಬಂತು. ಒಳ ಪ್ರವೇಶಿಸಲು ಚರ್ಚ್ಗಳ ಮುಂದೆ ಜನರು ಸಾಲುಗಟ್ಟಿ ನಿಂತಿದ್ದರು. ಕ್ರೈಸ್ತ ಸಮುದಾಯದವರು ಮಾತ್ರವಲ್ಲದೆ, ಇತರೆ ಧರ್ಮದವರೂ ಕ್ರಿಸ್ಮಸ್ಗೆ ನೆರೆದಿದ್ದರು. ಕೊರೊನಾ ಇರುವುದರಿಂದ ಮಾಸ್ಕ್ ಕಡ್ಡಾಯವಾಗಿ ಧರಿಸಿ, ಸ್ಯಾನಿಟೈಸರ್ ವ್ಯವಸ್ಥೆ ಇದ್ದವು. ಕೆಲವೆಡೆ ಹೆಚ್ಚು ಜನರು ಸೇರಿದ್ದರಿಂದ ಅಂತರ ಕಾಯ್ದುಕೊಳ್ಳಲು ತುಸು ಸಮಸ್ಯೆಯಾಯಿತು. ಶಿವಾಜಿನಗರದ ಸೇಂಟ್ ಮೇರಿಸ್ ಬೆಸಿಲಿಕಾ ಚರ್ಚ್ನಲ್ಲಿ ಹೆಚ್ಚಿನ ಜನರು ಸೇರಿದ್ದರು. ಫ್ರೇಜರ್ಟೌನ್ನ ಸೇಂಟ್ ಫ್ರಾನ್ಸಿಸ್ ಕ್ಸೇವಿಯರ್ ಕೆಥೆಡ್ರಲ್ ಚರ್ಚ್, ಬ್ರಿಗೇಡ್ ರಸ್ತೆಯಲ್ಲಿರುವ ಸಂತ ಪ್ಯಾಟ್ರಿಕ್ಸ್ ಚರ್ಚ್, ಸೇಂಟ್ ಮಾರ್ಕ್ಸ್ ಕೆಥೆಡ್ರಲ್, ಚಾಮರಾಜಪೇಟೆಯ ಸೇಂಟ್ ಜೋಸೆಫ್ ಚರ್ಚ್, ಸೇಂಟ್ ಜಾನ್ಸ್ ಚರ್ಚ್ ಸೇರಿದಂತೆ ನಗರದಲ್ಲಿ ಅನೇಕ ಚರ್ಚ್ಗಳಲ್ಲಿ ಕ್ರಿಸ್ಮಸ್ ಸಂಭ್ರಮವಿತ್ತು. ಸಂಭ್ರಮಿಸಿದ ಜನರು: ಹಬ್ಬವನ್ನು ಸರಳವಾಗಿ ಆಚರಿಸಿದರೂ, ಕ್ರೈಸ್ತ ಸಮುದಾಯದವರು ಸಂಭ್ರಮದಿಂದ ಹಬ್ಬದಲ್ಲಿ ಭಾಗಿಯಾದರು. ಹಡ್ಸನ್ ವೃತ್ತದಲ್ಲಿರುವ ಚರ್ಚ್ನಲ್ಲಿ ವಿವಿಧ ಕಾರ್ಯಕ್ರಮಗಳು ನಡೆದವು. ಜನರು ಸಡಗರದ ಕ್ಷಣಗಳನ್ನು ಸೆಲ್ಫಿ ಕ್ಲಿಕ್ಕಿಸಿಕೊಂಡು ಖುಷಿಪಟ್ಟರು. ಚರ್ಚ್ಗಳಲ್ಲಿ ಸಾಂತಾಕ್ಲಾಸ್ ವೇಷಧಾರಿಗಳು ಮಕ್ಕಳನ್ನು ರಂಜಿಸಿದರು. ಚರ್ಚ್ಗಳ ಒಳ ಹಾಗೂ ಹೊರಭಾಗಗಳು ಸುಂದರವಾಗಿ ಅಲಂಕೃತಗೊಂಡಿದ್ದವು. ಬಣ್ಣ ಬಣ್ಣದ ತೋರಣಗಳು, ತೂಗು ನಕ್ಷತ್ರಗಳು, ಗಂಟೆಗಳು, ವರ್ಣಮಯ ದೀಪಾಲಂಕಾರಗಳಿಂದ ಚರ್ಚ್ಗಳು ಕಂಗೊಳಿಸುತ್ತಿದ್ದವು. ಕ್ರಿಸ್ಮಸ್ ಕೇಕ್, ಸಿಹಿ ತಿನಿಸುಗಳು, ಚಾಕೊಲೇಟ್ ಹಾಗೂ ಕೆಲವೆಡೆ ಮಾಂಸಾಹಾರದ ಭಕ್ಷ್ಯ ಭೋಜನ ಕ್ರಿಸ್ಮಸ್ ಮೆರುಗು ಹೆಚ್ಚಿಸಿತ್ತು.